P r e d k l a d a c i a   s p r á v a

	Na pozvanie predsedu vlády Slovenskej republiky sa v dňoch 12.-13. november 2001 uskutoční oficiálna návšteva predsedu vlády Helénskej republiky (HR) Constantinosa Simitisa v Slovenskej republike. 

	Bude to historicky prvá oficiálna návšteva gréckeho predsedu vlády v Slovenskej republike od vzniku samostatnej SR.

	Obsahom rokovaní budú otázky ďalšej spolupráce oboch krajín v politickej oblasti spojené s procesom integrácie krajín strednej a východnej Európy do EÚ, ako aj otázky transatlantickej spolupráce. Prerokované budú taktiež možnosti prehĺbenia obchodno-ekonomickej spolupráce.

	Vzťahy SR s Helénskou republikou možno tradične označiť za bezproblémové, bez existencie otvorených otázok a s pozitívnym trendom rozvoja. Zmluvná základňa pokrýva prakticky všetky oblasti. Rezervy vo vzájomných vzťahoch existujú v obchodnej a investičnej oblasti. Obojstranne je deklarovaný záujem o všestrannú intenzifikáciu vzájomných vzťahov.. Grécka vláda jednoznačne podporuje integračné úsilie SR a to činí z Helénskej republiky dôležitého partnera Slovenska.